CELEX: 62008TN0194
Language: el
Date: 2008-05-21 00:00:00
Title: Υπόθεση T-194/08: Προσφυγή-αγωγή της 21ης Μαΐου 2008 — Cattin και Cattin κατά Επιτροπής

2.8.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 197/27
            
         Προσφυγή-αγωγή της 21ης Μαΐου 2008 — Cattin και Cattin κατά Επιτροπής
   (Υπόθεση T-194/08)
   (2008/C 197/48)
   Γλώσσα διαδικασίας: η γαλλική
   Διάδικοι
   
      Προσφεύγοντες-ενάγοντες (στο εξής: προσφεύγοντες): R. Cattin & Cie (Bimbo, Κεντροαφρικανική Δημοκρατία) και Yves Cattin (Cadiz, Ισπανία) (εκπρόσωπος: B. Wägenbaur, δικηγόρος)
   
      Καθής-εναγόμενη (στο εξής: καθής): Επιτροπή των Ευρωπαϊκών Κοινοτήτων
   Αιτήματα των προσφευγόντων
   Οι προσφεύγοντες ζητούν από το Πρωτοδικείο:
   
               —
            
            
               να υποχρεώσει την καθής να καταβάλει στην προσφεύγουσα ποσό συνολικού ύψους 18 946 139 ευρώ για την υλική ζημία που υπέστη
            
         
               —
            
            
               να υποχρεώσει την καθής να καταβάλει στην προσφεύγουσα ποσό ύψους 100 000 ευρώ ως ικανοποίηση της ηθικής βλάβης που υπέστη
            
         
               —
            
            
               να υποχρεώσει την καθής να καταβάλει στον προσφεύγοντα ποσό ύψους 150 000 ευρώ ως ικανοποίηση της ηθικής βλάβης που υπέστη
            
         
               —
            
            
               να επιδικάσει τόκους υπερημερίας επί των ποσών αυτών από της ημερομηνίας εκδόσεως της αποφάσεως επί της παρούσας προσφυγής-αγωγής και μέχρις εξοφλήσεώς τους, υπολογιζόμενους με ετήσιο επιτόκιο ίσο με αυτό που εφαρμόζει η Ευρωπαϊκή Κεντρική Τράπεζα για τις κύριες πράξεις αναχρηματοδοτήσεως, αυξημένο κατά 2 ποσοστιαίες μονάδες αλλά μη υπερβαίνον το 6 %
            
         
               —
            
            
               να καταδικάσει την καθής στα δικαστικά έξοδα τόσο της προσφεύγουσας όσο και του προσφεύγοντος
            
         Ισχυρισμοί και κύρια επιχειρήματα
   Στην προσφεύγουσα εταιρία, ειδικευμένη στην παραγωγή, κατεργασία και εξαγωγή καφέ στην Κεντροαφρικανική Δημοκρατία, δεν επιτράπηκε να χορηγηθούν πόροι του Ευρωπαϊκού Ταμείου Ανάπτυξης (ΕΤΑ), έναντι απαιτήσεων που είχε η εταιρία αυτή κατά του κρατικού οργανισμού «Soutien Café» που δημιουργήθηκε για την υποστήριξη της τιμής του καφέ κατά την περίοδο των σημαντικών πτώσεων των τιμών στα τέλη της δεκαετίας του 1980. Η αιτιολογία που προβλήθηκε για τη μη χορήγηση αυτή ήταν ότι, σύμφωνα με έκθεση ελέγχου που καταρτίστηκε κατόπιν αιτήσεως των εθνικών αρχών, η εταιρία αυτή ήταν ύποπτη υπεξαιρέσεως ορισμένων ποσών προς όφελος των εταίρων της. Η προσφεύγουσα εταιρία αναγκάστηκε, κατόπιν του αποκλεισμού αυτού, να αναστείλει τη λειτουργία της και να απολύσει τους οκτακόσιους μονίμους υπαλλήλους της που εργάζονταν στις φυτείες της.
   Προς στήριξη της προσφυγής-αγωγής τους, οι προσφεύγοντες προβάλλουν καταρχάς i) προσβολή των δικαιωμάτων τους άμυνας, στο μέτρο που η προσφεύγουσα εταιρία δεν έγινε δεκτή σε ακρόαση κατά την κατάρτιση της εκθέσεως ελέγχου από την οποία προκύπτει η υπεξαίρεση και ii) παραβίαση του τεκμηρίου αθωότητας, καθόσον ουδεμία απόδειξη προσκομίσθηκε προς στήριξη του συμπεράσματος αυτού.
   Εν συνεχεία, οι προσφεύγοντες επικαλούνται ένα λόγο αντλούμενο από παραβίαση των αρχών της αποτελεσματικής δικαστικής προστασίας, της ασφάλειας δικαίου και από παράβαση της υποχρεώσεως αιτιολογήσεως, καθόσον η προσφεύγουσα εταιρία αποκλείστηκε από τη χορήγηση των ποσών χωρίς η Επιτροπή να της απευθύνει οποιαδήποτε πράξη ενέχουσα απόφαση και χωρίς η προσφεύγουσα να πληροφορηθεί επισήμως τις συστάσεις της εκθέσεως ελέγχου στην οποία βασίζεται ο αποκλεισμός αυτός.
   Τέλος, οι προσφεύγοντες ισχυρίζονται ότι η Επιτροπή παραβίασε τις αρχές της επιμέλειας και της χρηστής διοικήσεως, καθόσον δεν δόθηκε απάντηση στα αιτήματα που υποβλήθηκαν από τις εθνικές αρχές στην Επιτροπή σχετικά με την υπόθεση της προσφεύγουσας εταιρίας και καθόσον καθίσταται αναγκαία η διεξαγωγή νέας έρευνας, εφόσον η έκθεση ελέγχου στηρίζεται σε εσφαλμένα αριθμητικά στοιχεία, πράγμα που η Επιτροπή αναγνώρισε χωρίς ωστόσο να προβεί στις απαιτούμενες ενέργειες.